
Tisztelt Képviselő-testület!

Az államháztartásról szóló 2011. évi CXCV. törvény hatályos előírásai szerint az önkormányzatoknak csak éves beszámolót kell készíteni. Ugyanakkor továbbra is lehetőség van arra, hogy tájékoztassuk a képviselő-testületet az önkormányzat gazdálkodásának első félévi helyzetéről. A tájékoztatás tartalmazza a helyi önkormányzat költségvetési rendeletében megjelenő előirányzatok és a költségvetési egyenleg alakulását. Ez alapján a képviselő-testület elé terjesztem Bátaszék Város Önkormányzat 2026. évi költségvetésének első féléves végrehajtásáról szóló beszámolót.
   A Képviselő-testület a 2026.06.24-i ülésen a 169/2026. (VI.24.) határozatában Bátaszék Város Önkormányzatának 2026. évi költségvetés végrehajtásának felülvizsgálatát kérte intézkedési terv készítésével. Az előterjesztés tartalmazza az elkészített intézkedési tervet is.

A 2026. évben a költségvetés elkészítése az előző évhez hasonlóan történt, miszerint a már meglevő kötelezettségvállalásokkal, kötelező és önként vállalt feladatok kiadásaival és a biztos bevételekkel került tervezésre. A költségvetés egyensúlyát 116 792 419 Ft ingatlanértékesítésből származó bevétellel biztosítottuk. A költségvetés elfogadásával egyidejűleg – számos bevétel megérkezése idejének bizonytalansága miatt – több kiadási tétel megvalósítása halasztásra került. 

Az első előirányzat módosítás alkalmával több, eredeti előirányzatként nem szereplő bevétel került beépítésre a költségvetésbe. Az iparűzési adóbevételek előirányzat összegét a várható tényleges teljesítésnek megfelelően 40 000 000 Ft összeggel csökkenteni kellett, valamint az ingatlan értékesítési sor előirányzata is csekély mértékben 1 336 121 Ft-tal csökkentésre került. Ezen korrekciókat többletbevételek, költségmegtakarítások tették lehetővé.


A 2026. év első félévi teljesítése az önkormányzat összevont mérlegében:
	Bevételek
	Módosított előirányzat
	Teljesítés 2026.06.30-ig
	Éves előirányzat teljesítés %-a

	Költségvetési bevétel
	2 140 134 889
	1 111 416 949
	51,9%

	Finanszírozási bevétel
	1 044 842 273
	1 050 971 747
	100%

	Összes bevétel:
	3 184 977 162
	2 162 388 696
	67,8%



	Kiadások
	Módosított előirányzat
	Teljesítés 2026.06.30-ig
	Éves előirányzat teljesítés %-a

	Költségvetési kiadás
	3 137 173 134
	1 061 622 077
	33,8%

	Finanszírozási kiadás
	47 804 028
	51 812 026
	1,08%

	Összes kiadás:
	3 184 977 162
	1 113 434 103
	34,9%



A bevételek 2026.06.30-ig az időarányos mértéknél nagyobb összeggel teljesültek, míg a kiadások teljesítése alacsonyabb az időarányos mértékhez képest. A kiadások előirányzathoz képest kisebb összegű teljesítését jelentősen befolyásolja a TOP Plusz pályázatok megvalósítására tervezett kiadások elmaradása. 


Bevételek

A költségvetési bevételeink teljesítése tekintetében 51,9 %-os arányt realizáltunk az éves módosított előirányzathoz képest, míg a finanszírozási bevételek 100 %-ban teljesültek. A finanszírozási bevételek a 2025. évi pénzmaradványból és az államháztartási megelőlegezésekből állnak. A pénzmaradvány felhasználása megtörtént a jogszabályi előírásoknak megfelelően.

Költségvetési bevételek

Támogatások

Az önkormányzat működési támogatásai előirányzat (állami finanszírozás) a tervezett ütemezésnek megfelelően teljesült, az első félévben a módosított előirányzat közel 52,8%-a realizálódott, ami 593 573 612 Ft-ot tett ki. Ezeken a támogatási jogcímeken a finanszírozás alapvetően időarányosan történik. 

Az egyéb működési célú támogatások előirányzat bevételei (TETT működési, KÖH hozzájárulás stb.) 70 %-ban teljesült az első félévben. Az időarányos mértéket jelentősen meghaladó bevétel főként a TETT támogatás 79 158 000 Ft (a TETT támogatás kiegészítésének összege még nem érkezett meg), a TETT-től a KÖH részére a munkaszervezeti feladatok ellátására átutalt 4 300 450 Ft, a Versenyképes Járások Program II. 24 794 949 Ft támogatásának köszönhető.  A, közfoglalkoztatásra 5 419 078 Ft állt rendelkezésre az első félév végéig. Otthontámogatás keretében 14 163 121 Ft támogatás érkezett.
Az országgyűlési és időközi nemzetiségi választásokra 11 744 640 Ft támogatást kapott az Önkormányzat.
A Közös Hivatal működtetésére tervezett bevételből 26 372 671 Ft összeg teljesült. 

Felhalmozási célú támogatások államháztartáson belülről jogcím módosított előirányzata 34 663 928 Ft, amely bevétele 212 % mértéknek megfelelően 73 563 505 Ft összeggel teljesült. Az általános iskola sportpálya felújítására 21 664 954 Ft, míg a Versenyképes Járások Program II. megvalósítására 51 898 551 Ft-ot kapott az Önkormányzat. 
Saját bevételek

A saját bevételeken belül a legnagyobb mértékű forrást jelentő közhatalmi bevételeink tervezésénél az év elején 32 millió Ft került számbavételre magánszemélyek kommunális adója címen. Az első félévben ebből 15 197 564 Ft folyt be az Önkormányzathoz, ami az előirányzathoz képest közel 47 %-os teljesítést jelent.

Iparűzési adóbevételként 490 millió Ft-ot terveztünk módosított előirányzatként. Első félévi teljesítésként 223 589 660 Ft realizálódott, ami az előirányzat 45,6 %-a. 

Talajterhelési díjként 1 500 000 Ft, egyéb közhatalmi bevételként (pótlék, bírság) 2 500 000 Ft forrással számoltunk, melyből 347 100 Ft teljesült a talajterhelési díj tekintetében, míg egyéb közhatalmi bevételként 744 477 Ft folyt be az első félévben.

Összességében a közhatalmi bevételeink esetén a június 30-i állapot szerint az 526 000 000 Ft összegű módosított előirányzat 45,6 %-ában teljesültek, 239 878 801 Ft adóbevétel realizálódott az első félévben. 
Az iparűzési adóból származó többletbevételt idén is elvonás terheli Magyarország 2026. évi központi költségvetéséről szóló 2025. évi LXIX. törvény 10. melléklete alapján, várhatóan a 2026.09. havi adatszolgáltatás adatainak figyelembevételével. Ennek teljesítésére céltartalékként 10 000 000 Ft-ot tartalmaz az Önkormányzat költségvetése.
A kommunális adóbevételre a számba vett összeg szerint számíthatunk. 

Működési bevételeink alapvetően az ingatlan bérleti díjakat, a közvetített szolgáltatásokat, a szolgáltatások bevételét, valamint az ÁFA elszámolásokat tartalmazzák. 
Az első félévben a működési bevételek a módosított előirányzat 23,6 %-ában realizálódtak, ez 22 136 939 Ft forrást jelent. Az alacsony teljesítés arány oka, hogy a működési bevételek között a beruházásokhoz kapcsolódó ÁFA visszatérítés is megtervezésre került, amely összege a beruházás megvalósítása során fog majd realizálódni. A szolgáltatásokból, a közvetített szolgáltatásokból és az ehhez kapcsolódó ÁFA-ból származó bevételek a tervezetthez képest jelentősen meghaladják az időarányos mértéket. 
Szolgáltatási díjbevételként Bátaszék Város Önkormányzatánál (köztemető fenntartás elszámolása révén) 2 838 447 Ft, a KÖH-nél (házasságkötési díj) 53 000 Ft, a Keresztély Gyula Városi Könyvtárnál (fénymásolás, beiratkozási díj, internethasználati díj, nyomtatás díjaként) 332 000 Ft bevétel teljesült.

Felhalmozási bevételek a módosított előirányzathoz képest 7 %-os mértékkel teljesültek az első félévben. 
A költségvetési egyensúly megteremtése érdekében 2026. évi költségvetés összeállításakor 116 792 419 Ft összegű ingatlan értékesítésből származó bevétellel tervezett az Önkormányzat, amelyet 115 456 298 Ft összegre módosított a Képviselő-testület. 
Ingatlan értékesítésből 8 424 341 Ft összegű bevétel folyt be 2026. első félévében. A fennmaradó összeg megteremtése érdekében az év hátralévő részében javasolt továbbra is további bevételi forrás keresése, illetve a takarékos gazdálkodás. 

Működési célú átvett pénzeszközzel 4 679 240 Ft-tal számoltunk eredeti előirányzatként, azonban adományokból és térítésekből származó bevételnövekménynek köszönhetően 6 596 842 Ft bevétel keletkezett, amely többek között 4 679 240 Ft a BSE részére 2025. évben adott visszatérítendő támogatás visszafizetése, 480 000 Ft az ünnepekhez kapcsolódóan adományként folyt be, 359 300 Ft oltás térítéséből származik.  

Összességében 1 111 416 949 Ft költségvetési bevétel teljesült az első félévben, ami a módosított előirányzat 51,9 %-a.

Finanszírozási bevételek

A már említett előző évi pénzmaradvány 1 044 842 273 Ft összegű felhasználása jelentkezik itt, mely jelentős része pályázati forrásból származó, kötött felhasználású összeg, továbbá egyéb feladattal terhelt maradvány, mely teljes egészében a megjelölt célokra kerül felhasználásra. A szabadon felhasználható rész mintegy 28 212 949 Ft volt. 
Finanszírozási bevételként jelentkezett még 6 129 474 Ft megelőlegezés, amely a 2025. évi iparűzési adóbevétel elvonásához kapcsolódott.

Kiadások

A konszolidált költségvetés működési költségvetés kiadásai a 2026. évi módosított előirányzathoz képest közel 47,2%-ban teljesültek. Ezen a címen belül a személyi juttatások 52 %, a járulékok 52,2 %, a dologi kiadások 36 %, az egyéb működési célú kiadások 48 %-os teljesítést mutatnak, az ellátottak pénzbeli juttatásaira pedig a módosított előirányzat 25 %-át használtuk fel az év első felében.

Az egyéb működési célú kiadások keretén belül jelenik meg az államháztartáson belülre és kívülre átadott működési célú támogatások összege. 
Az államháztartáson belülre átadásra kerülő egyéb működési célú támogatások módosított előirányzata 884 245 462 Ft, melyből az első félévben 425 983 891 Ft került felhasználásra, ez 48 %-os teljesítést jelent. Az összeg főként a társulásaink részére fizetett időarányos támogatási összeget tartalmazza, de itt jelenik meg a Nemzetiségi önkormányzatok támogatása, és a Bursa Hungarica ösztöndíjakra adott összeg. 
Az államháztartáson kívülre – a civil szervezetek, a Panteon, az Önkormányzat által alapított társaságok részére – történő pénzeszközátadás összege 146 183 206 Ft, ami a módosított előirányzat 48 %-a. 
A Roma Nemzetiségi Önkormányzat által a támogatói okiratnak megfelelően visszafizetésre került az Önkormányzat által nyújtott kölcsön 400 000 Ft összege.
Az egyéb működési célú kiadások között szerepel a szolidaritási hozzájárulás éves szinten 83 507 953 Ft és a helyi iparűzési adóbevétel többletének 2025. évi teljesítés adatai alapján fizetendő 59 646 274 Ft összege. Céltartalék előirányzata tartalmazza a 2026. évi elvonásra tervezett 10 000 000 Ft összeget.
Június 30-ig 101 400 250 Ft elszámolása történt meg ezen a soron, ami a módosított előirányzat 70,8 %-a. Az előző évi normatív elszámolásból adódó 143 554 Ft összegű visszafizetési kötelezettségünknek is az első félévben eleget tettünk e kiadási előirányzaton belül.

A felhalmozási költségvetési kiadások módosított előirányzata 952 617 765 Ft, melyből az első félévben mindössze 30 137 885 Ft kiadás merült fel, ez 3,2 %-os teljesítést jelent. 

 A vizsgált időszakban 18 369 697 Ft összegű beruházást valósított meg Bátaszék Város Önkormányzata, amely a módosított előirányzathoz képest 2 %-os teljesítést eredményezett. 2026. első félévében többek között a Versenyképes Járások Program keretében a tűzoltó laktanya, és a szúnyog elleni védekezés projekt került megvalósításra, a Kolozsvári utcában megtörtént a kamerapont kialakítása, a KAP pályázati támogatásból megvalósuló horgásztóhoz vezető út beruházásához kapcsolódó ingatlan vásárlás megtörtént, a kialakításra kerülő Buszmegálló WC műszaki tervdokumentációja is kifizetésre került. 
A Keresztély Gyula Könyvtárnál könyvtári könyv beszerzésre 767 305 Ft-ot, a KÖH-nél eszköz beszerzésre 721 728 Ft-ot fordítottunk. 

3 922 128 Ft összegű felújítás történt, mely 6,4 %-os teljesítést jelent a módosított előirányzathoz képest. A Versenyképes Járások Program keretében támogatott Tűzoltó laktanya korszerűsítéséhez kapcsolódóan a nyílászáró csere és elektromos munkák kivitelezése történt meg. 
Az Önkormányzat egyéb felhalmozási célú támogatást adott át a Bát-Kom 2004 Kft-nek, ami a Versenyképes Járások Program keretében támogatott 7 846 060 Ft értékű beruházás összege.


Összességében a költségvetési kiadások tekintetében a módosított előirányzat 33,8 %-a került felhasználásra. A működési kiadások tekintetében az első félévben is az előző évekhez hasonlóan egy visszafogott, takarékos gazdálkodás valósult meg. 

A finanszírozási kiadások 51 812 026 Ft összegben merültek fel, melynek részeként az államháztartáson belüli megelőlegezések visszafizetésével összefüggő kötelezettségünknek teljes mértékben eleget tettünk, valamint a busz beszerzéssel kapcsolatban fizetendő lízing merült fel.

A kiadások fő összegét tekintve a módosított előirányzat 34,9 %-os felhasználása történt meg az első félévben.

Önkormányzatunknak likviditási problémái a félév során nem merültek fel, likvid hitel felvételére nem volt szükség.
A 2026. év I. féléves beszámolót az előterjesztés 1. melléklete tartalmazza.

Kérem a Tisztelt Képviselő-testületet, hogy a költségvetés végrehajtásáról szóló, az első félév tényleges pénzforgalmi adatait tartalmazó, első féléves beszámolót fogadja el.


H a t á r o z a t i   j a v a s l a t :
az önkormányzat 2026. évi költségvetésének első féléves gazdálkodásáról szóló beszámoló elfogadására
Bátaszék Város Önkormányzatának Képviselő-testülete Bátaszék Város Önkormányzata 2026. évi költségvetésének első féléves végrehajtásáról szóló beszámolót elfogadja.

Határidő: azonnal
Felelős: Kondriczné dr. Varga Erzsébet jegyző
                 (a határozat megküldéséért) 

Határozatról értesül: intézményvezetők
                                 Bátaszéki KÖH Pénzügyi Iroda
                                 irattár


Javaslat a takarékossági intézkedésekre

   A Képviselő-testület a 2026.06.24-i ülésen a 169/2026. (VI.24.) határozatában Bátaszék Város Önkormányzatának 2026. évi költségvetés végrehajtásának felülvizsgálatát kérte a 2026. augusztus 31-i állapotnak megfelelő intézkedési terv készítésével.

   Az intézkedési tervet elkészítettük, amely az előterjesztés 2. számú mellékletét képezi. Az intézkedési tervben nem számolunk a Minisztériumtól kért uszoda támogatás bevételével. 

Az eredeti költségvetés tervezésekor az ingatlan értékesítés keretében 116 792 419 Ft összeget terveztünk a költségvetésben az egyensúly megteremtése érdekében. A tervezéskor – az előző években befolyt – és idén is várható többletbevételeinket számba vettük. Ezek a bizonytalan (szerződéssel nem rendelkező) bevételek tették ki a sor fedezetét.
Sajnos az iparűzési adóbevételek tervezettől elmaradó várható teljesülése ezt az összeget 40 000 000 Ft-tal növelte év közben. Így ez is fedezetlen előirányzatot képezett a költségvetésben. 

Az év során 56 696 462 Ft eredeti költségvetésében nem tervezett többletbevételt kapott az önkormányzat, így 100 095 957 Ft-ra módosult a fedezetlen előirányzat.

A fedezetlen előirányzatot módosítják további biztos (várható) bevételek és kiadások, jelenlegi állapot szerint 49 925 984 Ft összeggel. Ezek a következő tételek:
· A Versenyképes Járások Program II. keretében a tanuszoda működtetésére 20 360 000 Ft-ot kapott az Önkormányzat idén. A Bát-Kom 2004 Kft. közreműködőként történő bevonását az Önkormányzat 2026.06.02-án kérelmezte. Ezzel a tanuszoda működtetésére 20 360 000 Ft-tal kevesebb saját forrást kell az Önkormányzatnak biztosítania.
· Az Önkormányzatok rendkívüli támogatására már benyújtott kérelmünkben 12 588 529 Ft támogatást igényeltünk, amelyre 1 022 589 Ft támogatást kapott az Önkormányzat. A következő kérelem benyújtását készítjük elő. A takarékossági tervben 1 000 000 Ft támogatási összeget állítottunk be.
· A Schindler ház eladása 14 000 000 Ft-tal, az értékbecslő által megállapított értéken szerepel a tervezetben.
· A tanyagondnoki szolgálat elindítása a Gondozási Központ költségvetésében 4 006 850 Ft megtakarítást, míg az Önkormányzatnál 500 000 Ft költségmegtakarítást eredményez. Az Önkormányzatnál az előirányzat módosítása ennek megfelelően megtörtént. 
· A társulások felhalmozási kiadásai is felülvizsgálatra kerültek. A MOB esetén 825 000 Ft felhalmozási kiadás, míg az ESZGY esetén 600 000 Ft fejlesztési kiadás előirányzata kerül elvonásra.
· A választott tisztségviselők (polgármester, alpolgármester) juttatásaiban bekövetkezett változások 2 928 434 Ft költségmegtakarítást eredményeznek. Itt számoltunk a költségtérítések elvonásával, alpolgármesteri illetmények emelésével és a polgármesteri illetmény kifizetésének csaknem 3 havi kiesésével.
· Önkormányzat szántóföldet értékesített 7 781 700 Ft értékben, amely többletbevételként jelenik meg.
· A 1973/16 és 1973/17 hrsz ingatlanok értékesítése megtörtént, ennek összegét azonban nem vezettük még át a költségvetésen. Ez 1 824 000 Ft többletbevételt eredményezett.
· A helyi tömegközlekedés fenntartására 20 000 000 Ft kiadást terveztünk a költségvetésbe. A MÁV negyedévente küldi a számlákat. Az előző számlákhoz hasonlóan, várhatóan 5 000 000 Ft összegű költség keletkezik még az idei évben, az év végi teljesítés díját a következő évben kell kifizetni az eddigi gyakorlat alapján. Így 7 000 000 Ft megtakarítással számolhatunk az idei évre tervezett összeghez képest.
· A gyermekorvosi rendelő fenntartása a kapcsolódó bevételekkel és kiadásokkal számolva várhatóan 9 000 000 Ft többletkiadást eredményez az Önkormányzatnak.
· A gyermekorvos helyettesítés ideje alatt az Önkormányzat előlegezte meg a gyermekorvosok megbízási díját a meglevő szerződés szerint, amelyet tovább számlázott a korábbi szolgáltató részére.  A megelőlegezendő összeg 4 200 000 Ft volt, amelyből a korábbi szolgáltató 2 800 000 Ft-ot már megfizetett, így 1 400 000 Ft követelésünk áll fenn. Ennek a többlet kiadásnak az összege a korábbi szolgáltató befizetésétől függően változik.
Ezen tételek megvalósulásával 50 169 973 Ft-ra csökken a fedezetlen eredeti előirányzat.


A költségvetés tartalmaz olyan felhalmozási kiadásokat, amelyek előirányzata elvonható, megvalósítása jövőre halasztható. Ezen tételek jelentős részének végrehajtása a költségvetés elkészítésekor felfüggesztésre is került, azonban előirányzat módosításként még nem jelentkezett. Ilyen a lakossági járdaprogram 1 m Ft-os előirányzata, a lámpacsere, a horgásztóhoz vezető út, a busz WC kialakítás, Lajvér és Kövesd fejlesztési keretek elvonása. Ezen előirányzatok elvonása 25 950 000 Ft megtakarítást eredményeznek a költségvetésben.

Ezzel a fedezetlen egyenleg 24 219 973 Ft-ra csökken. Ez az összeg – jelen állapot szerint további bevétel hiányában – az Önkormányzat céltartalék előirányzata terhére fedezhető.

Kérem, az intézkedési terv elfogadását.

Határozati javaslat:

A 2026. évi költségvetés végrehajtásához intézkedési tervről 
Bátaszék Város Önkormányzatának Képviselő-testülete
a) jóváhagyja a 2026. évi költségvetés végrehajtásával kapcsolatos intézkedési tervet,
b) és felkéri a jegyzőt az intézkedések végrehajtására és Bátaszéki Közös Önkormányzati Hivatal Pénzügyi irodáját az intézkedések a 2026. évi költségvetés előirányzatainak soron következő módosítása keretében történő átvezetésére.


Határidő: 2026. októberi testületi ülés
Felelős: Keresztes Katalin pénzügyi irodavezető
              (b) pontban foglaltak végrehajtásáért)

Határozatról értesül: Bátaszéki KÖH Pénzügyi Iroda
                                   irattár

